**Ettevõtlik vabaühendus 2020**

*Mittetulundusühing või sihtasutus, kes on silma paistnud eduka majandustegevusega, kelle üks peamisi sissetulekuallikaid on omateenitud tulu ning kes osutab teenust või müüb toodet/tooteid, mis on kogukonnas või ka laiemalt nõutud ja vajalikud.*

**MTÜ Palamuusika Palamuse Laulustuudio** – tegeleb aktiivselt kontsertide lavastamise ja esitamisega, muusikalise loometegevuse ning laste ja noorte õpetamisega. On väga hea koostööpartner, on alati nõus kaasa lööma ja panustama. Aitab erinevate ürituste muusikalise poole korraldamisega.

**Mittetulundusühing Peipsi Teemaja** - Teemaja on Mustvees asuv kohvik, meenepood ja majutusettevõte. Teemaja pakub külastajatele Peipsiveere maitseelamusi. Meenepoest leiab laia valiku kohalikke ja Avinurme puutöömeistrite meeneid ning tarbeesemeid. Teisel korrusel on kaks ruumi toitlustuse ja ürituse läbiviimiseks. Kolmandal korrusel ootab kaugemaid külastajaid 3 hubast hotellituba. Teemaja on külastajatele avatud nädalavahetustel ja piirkonnas toimuvate suursündmuste aegadel.

**MTÜ Abikeskus -** endine Pajusi Valla Abikeskus tegutseb Vägari külas aastast 2001 ja pakub teenuseid isikutele, kellel on sotsiaalne vajakajäämine ning kelle iseseisev toimetulekuvõime ei ole piisav. Abikeskuse valduses olevates kortermajades pakutakse turvakoduteenust sotsiaalsete  probleemidega inimestele ja osutatakse toetatud elamise teenust psüühikahäiretega isikutele. Abikeskus on neile toeks igapäevaellu naasmisel ning oma eluga toime tulemisel. Ühing on pakkunud vajalikke sotsiaalteenuseid 20 aastat. Nende motoks on - „Julge muuta oma elu juba täna. Meie oleme sulle toeks.“

**Mustvee Jahtklubi** – MTÜ rajas LEADER projekti toel 2018. aastal õppehoone Mustvee linna, kus korraldab väikelaevajuhtide koolitusi, et Peipsi järv oleks vabaajaveetmise kohana aktiivselt kasutuses. Jahtklubil on plaanis lisaks koolitustegevusele hakata korraldama laagreid noorte merendusalase huvi kasvatamiseks.